УВОД

Циљ рада је да се на изабраном пословном процесу управљања библиотеком примени модерна IDEF методологија у развоју информационог система и такав систем стави у функцију.

Значај рада је у:

* свеобухватном сагледавању проблематике организације базе података која може послужити као основа за проширивање захтева за надградњу такве врсте базе података;
* посматрању активности рада библиотека у виду "информатичког стабла" које се може, имајући у виду проблематику, применити и у многим радним јединицама.

Овај рад представља сублимацију и интеграцију свих података који су аутору били доступни са жељом да се имплементира и стави у употребу један потпуно нов информациони систем, који се бави библиотечким пословима.

Први део рада посвећен је расветљавању појма информационог система, објеката и веза као сатавних делова система и његовог положаја у околини у којој делује.

Потом су разрађени стандарди са аспекта подршке моделирања информационих система. Концепт функционалног моделирања - IDEF0 методологије представљен је односом између активности и носиоца информација. Информационо моделирање IDEF1X методом приказано је кроз компоненте модела података и типове веза између ентитета.

У трећем делу, у програму BPwin, извршено је функционално моделовање процеса дефинисањем граница модела, приказаног кроз дијаграм контекста. Потом је разрађен дијаграма контекста по дубини на подактивности, чиме су створени услови за формирање стабла активности и декомпозиционих дијаграма. Посебна пажња посвећена је разради декомпозиционог дијаграма библиотеке и декомпозиционих дијаграма активности библиотеке: Евидентирање читалаца, Евидентирање запослених, Евидентирање књига, Унос података о библиотеци и Управљање извештајима.

Израда информационог модела података у програму ЕRwin обрађена је у четвртом делу рада. Након формирања модела процеса извршено је информационо моделовање података, дефинисањем потребних ентитета, њихових атрибута и релација између ентитета, што све укупно чини основу за дефинисање физичког модела и саме базе података.

Пети део је посвећен реализованом информационом систему библиотеке (ИСБ). У краћим цртама приказан је систем у целини са својим перформансама и указано је на коришћену литературу при изради овог пројекта.

У оквиру закључних разматрања истакнуте су предности и ограничења примене информационог система у раду библиотеке и изнети су закључци до којих се дошло током систематског рада на овом пројекту.

НАПОМЕНА: Изложен је увод који по својој структури треба да послужи за углед студентима. Светло зелено су истакнути потребни делови увода. Тамно зелено је веома пожељни део закључка у коме аутор истиче допринос свога рада, наглашава методологију, истиче резултате теоријског и практичног дела рада. Увод је преузет из једног од дипломских радова чији је ментор био др Зоран Николић, редовни професор.

Наставник: мр Миодраг Николић, предавач.

Новембар 2017. године.